Határokon át térben és időben
Ez a túra a szó szoros értelmében is határtalan élményeket tartogat, ugyanis többször átlépjük közben az osztrák-magyar államhatárt, és találkozunk a történelmi határmódosítások emlékeivel is. Fontos szerepet kap a négy elem közül a víz: egy ideig mellettünk kanyarog a szabályozatlan Gyöngyös-patak, amelynek medrében a mezítlábas séta felér egy Kneipp-terápiával, a Hétforrás hűs vizével pedig a szomjunkat olthatjuk.
Kőszeg igen közel fekszik a szomszédos Ausztriához. Ha itt járunk, érdemes felkerekedni, és gyalogosan átsétálni a határon az erdőkön keresztül. Erre az egyik legjobb lehetőség ez az alpannonia® light 3. körtúrájaként ajánlott útvonal, amelynek akkor is bátran nekivághatunk, ha nem vagyunk gyakorlott túrázók. A 14 kilométernyi kör alig nehezíti meg szintemelkedéssel a haladást. Egy lazán teljesíthető séta-szakasz után mindig lesz egy pihenést biztosító pad; ráadásul a tanösvények táblái is megállásra csábítanak minket, sok érdekességet mesélve a vidékről. Ha egy tartalmas félnapos programra vágyunk az erdő mélyén, bátran vágjunk neki!
A történelem kedvelői is bőven találnak itt csemegét: igazi kuriózumok kerülnek elő, ahogy bejárjuk a határátalakítások itthoni és ausztriai emlékeit. A kirándulás során négyszer lépjük át az országhatárt.
A Kőszeg és Rattersdorf közötti szakaszt Andalgónak is nevezik. A NATURA 2000 védelem alá tartozó területen a szabályozatlan Gyöngyös-patakkal párhuzamosan sétálunk. Sajnos a közeli autóút zaja néha belezavar a természet csendjébe. Érdemes felfedezni a patakmedret: sétáljunk le a partra, gázoljunk a vizébe mezítláb, figyeljük meg a sodrás által görgetett és a szélére vetődött, szebbnél szebb kavicsokat! A gyalogútra visszatérve az Andalgó tanösvény interaktív táblái informálnak német és magyar nyelven, érdekes tényeket tárva fel a környékről.
Az osztrák falucska után a környékre jellemző vegyes erdővel ismerkedhetünk meg: a szelídgesztenyét, ezt az Alpokalján igen népszerű fafajtát egy lapozgatható, erdei fémfüzetke mutatja be nekünk. Terméséből készül sokak kedvence, a gesztenyepüré - persze főzést, pépesítést, némi ízesítést követően. Szárított és őrölt állapotban gesztenyelisztként találkozunk vele a konyhákban. Ha tavasszal járunk ezen a vidéken, a levelek kibomlásában és a barkavirágzatban gyönyörködhetünk, ősszel pedig a szúrós kupacsokból kipiszkálhatjuk a termést.
A magyar határt átlépve erdei aszfaltút kanyarog alattunk a rőtfalvi völgykatlanban fakadó Hétforrásig. Hűs, kristálytiszta vize télen-nyáron oltja az erre járók szomját. A régen Óvárkút névre hallgató víznyerő helyet a Millennium évében újították fel és keresztelték át.
A hazafelé vezető úton felfedezhetjük az osztrák Saint-Germaini-keresztet, valamint a szorosan hozzá kapcsolódó magyar Trianoni-keresztet, miközben elő-előbukkan a mesés panoráma a távolodó Ausztria felé.
A szerző tippje
A nyári melegben gázolj mezítláb a patakba! Fenséges érzés!
Gyűjts érdekes alakú gyűrt kavicsokat! (Ne feledd, itt már az Alpok metamorf gyűrt kőzetein sétálsz...)
Ne tervezz feszített tempót erre a túrára! Relaxálj, töltődj fel a természetben!
AllTrails, LLC

alpannonia?? light 3. k??rt??ra: Hat??rokon ??t t??rben ??s id??ben... (K??szeg-Rattersdorf) on AllTrails